കാസര്കോട് മംഗ്ളുറു അന്തര്സംസ്ഥാന പാതയില് കെ എസ് ആര് ടി സി ബസ് സെര്വീസ് പുനരാരംഭിക്കാന് ഇനിയും വൈകും കാസര്കോട്ടെ ടി പി ആര് മൂന്ന് ശതമാനത്തില് കുറയണമെന്ന് ദക്ഷിണ കന്നഡ ഡി സി മംഗ്ളുറു: www.kasargodvartha.com 09.11.2021 കാസര്കോട് മംഗ്ളുറു അന്തര്സംസ്ഥാന പാതയില് കെ എസ് ആര് ടി സി ബസ് സെര്വീസ് പുനരാരംഭിക്കാന് ഇനിയും വൈകും. സെര്വീസ് തുടങ്ങാന് കേരളം തയ്യാറാണെങ്കിലും കര്ണാടകയുടെ നിലപാടാണ് തടസമാവുന്നത്.കാസര്കോട്ടെ കോവിഡ് ടെസ്റ്റ് പോസിറ്റിവിറ്റി നിരക്ക് മൂന്ന് ശതമാനത്തില് താഴെ കുറയുന്നത് വരെ കാസര്കോട് മംഗ്ളുറു കെ എസ് ആര് ടി സി ബസ് സെര്വീസ് പുനരാരംഭിക്കില്ലെന്ന് ദക്ഷിണ കന്നഡ ഡെപ്യൂടി കമീഷനര് ഡോ. കെ വി രാജേന്ദ്ര പറഞ്ഞു. കാസര്കോട്ട് ടിപിആര് ഇപ്പോഴും 10 ശതമാനത്തിന് കൂടുതലാണെന്നും നിയന്ത്രണങ്ങള് തുടരുമെന്നും ഡി സി കൂട്ടിച്ചേര്ത്തു.അതേസമയം, കാസര്കോട് ജില്ലയില് പുതിയ കോവിഡ് കേസുകളുടെ എണ്ണം കുറയുന്നത് കണക്കിലെടുത്ത് കര്ണാടക സര്കാര് അതിര്ത്തി നിയന്ത്രണങ്ങള് പൂര്ണമായും പിന്വലിക്കുമെന്ന് അന്തര്സംസ്ഥാന പ്രതിദിന യാത്രക്കാര് പ്രതീക്ഷിക്കുന്നു. കഴിഞ്ഞ ഏതാനും ആഴ്ചകളായി കാസര്കോട്ടെ പ്രതിദിന കോവിഡ് കേസുകള് 100 110 ആയി കുറഞ്ഞിട്ടുണ്ട്. 99 പേര്ക്കാണ് തിങ്കളാഴ്ച കോവിഡ് റിപോര്ട് ചെയ്യപ്പെട്ടത്.എന്നാല് ദക്ഷിണ കന്നഡയുമായി താരതമ്യ പെടുത്തുമ്ബോള് ഇതുകൂടുതലാണ്. ഒക്ടോബര് അഞ്ചിന് 55 കേസുകള് റിപോര്ട് ചെയ്യപ്പെട്ടതിന് ശേഷം ദക്ഷിണ കന്നഡയില് ഒരു മാസത്തിലേറെയായി പ്രതിദിന കേസുകള് 50 കടന്നിട്ടില്ല. 11 കേസുകളാണ് ഞായറാഴ്ച സ്ഥിരീകരിച്ചത്. ഒക്ടോബര് 27 ന് ജില്ലാ ഭരണകൂടം പുറപ്പെടുവിച്ച ഉത്തരവനുസരിച്ച് അതിര്ത്തിയിലെ നിരീക്ഷണം നവംബര് 10 വരെ തുടരും. അതിനുശേഷമായിരിക്കും കൂടുതല് തീരുമാനങ്ങള് ഉണ്ടാവുക.നിലവില് രണ്ട് ബസുകള് കയറി വേണം ഇരു സംസ്ഥാനങ്ങളില് നിന്നുള്ളവര്ക്കും അതിര്ത്തി കടക്കാന്. ഇത് വളരെ പ്രയാസമാണ് സൃഷ്ടിക്കുന്നത്. തന്നെയുമല്ല അനവധി സ്റ്റോപുകളില് ബസുകള് നിര്ത്തുന്നതിനാല് വേഗതയും കുറവാണ്. കാസര്കോട് മംഗ്ളുറു യാത്രയ്ക്ക് 50 കിലോമീറ്റര് താണ്ടാന് രണ്ട് മണിക്കൂറിലധികം എടുക്കുന്നുവെന്നും യാത്രക്കാര് പറയുന്നു.